Լռություն (նկար)

«Լռություն» (), անգլիացի պրեռաֆայելիտ նկարիչ Դանթե Գաբրիել Ռոսսետտիի նկարը՝ ստեղծված 1870-ական թվականներին։ Ներկայումս աշխատանքը գտնվում է Բրուքլինի թանգարանի հավաքածուում։

Այս նկարի համար բնորդուհի է դարձել Ջեյն Մորիսը։ «Լռություն» նկարը պետք է ստեղծվեր որպես կտավի վրա յուղաներկով արված լիարժեք աշխատանք, սակայն նկարչի մտահղացումը այդպես էլ չի իրականացվել։ Աշխատանքն իրականացվել է թղթի վրա գունանյութով և անավարտ է թվում բազմաթիվ ձեռք չտված սպիտակ հատվածների պատճառով, սակայն դա արված է մտահղացմանը համապատասխան՝ պատկերել լռությունը, որը հնարավոր չէ տեսնել և լսել։

Նկարիչը նկարի սիմվոլիզմը բացատրել է իր նամակներից մեկում։ Լռության անձնավորումը իր ձեռքում պահում է դեղձենու ճյուղ, որը հնագույն ժամանակներում օգտագործվող սիմվոլ է. դեղձի պտուղը խորհրդանշել է մարդկային սիրտը, իսկ տերևը՝ մարդկային լեզուն։ Լռության այդպիսի պատկերումը և միստիկ խորասուզումը Ռոսսետտիի ազդեցությամբ իր արտացոլումն է գտել 19-րդ դարի վերջին սիմվոլիստական արվեստում։

Աշխատանքը կարող է ունենալ և նկարչի կենսագրության հետ կապված մեկնաբանություն։ Ժամանակակիցների վկայությամբ՝ Ջեյն Մորիսը եղել է չափազանց լռակյաց կին, նրա անխոսությունը զուսպ և անտարբեր էություն ունեցողի անուն է ստեղծել նրա համար։ Նկարը կարող էր յուրօրինակ ձևով արտացոլած լինել Ջեյն Մորիսի բնավորությունը։

Ինչպես և իր շատ այլ աշխատանքների, այնպես էլ այս դիմանկարի համար Ռոսսետտին հորինել է ուղեկցող սոնետ։ Վերջնական տարբերակը նա նամակով ուղարկել է Ջեյն Մորիսին 1878 թվականին։

Նկարը վաճառվել է Ռոսսետտիի հիվանդության ժամանակ՝ 1872 թվականին, առանց նրա գիտության։ 1876 թվականին նկարիչը հետ է գնել այն և վերավաճառել Չառլզ Ռոուլին 210 ֆունտով։

Ծանոթագրություններ 

Դանթե Գաբրիել Ռոսսետտիի նկարներ
1870 նկարներ
Կանանց դիմապատկերներ